การไฟฟ้าฝ่ายผลิตแห่งประเทศไทย พร้อมเปิดลงทะเบียนรับสิทธิ์ล้างแอร์ฟรี 10,000 สิทธิ์
นายสุทธิพงษ์ เฉลิมเกียรติ ผู้ช่วยผู้ว่าการบริหารจัดการความยั่งยืน ในฐานะรองโฆษกการไฟฟ้าฝ่ายผลิตแห่งประเทศไทย หรือ กฟผ. เปิดเผยว่า กฟผ. ร่วมเป็นส่วนหนึ่งในการขับเคลื่อนการลดใช้พลังงานของประเทศและสนับสนุนประชาชนผ่านการส่งเสริมการใช้เครื่องใช้ไฟฟ้าที่มีประสิทธิภาพและมาตรการประหยัดพลังงานรูปแบบต่างๆ เพื่อบรรเทาผลกระทบค่าครองชีพให้ผ่านพ้นวิกฤตพลังงาน โดยร่วมกับสมาคมผู้ค้าเครื่องปรับอากาศไทยให้บริการล้างแอร์ฟรีแก่คนไทยทั่วประเทศเพื่อช่วยลดค่าใช้จ่าย พร้อมนี้ กฟผ. ชวนคนไทยร่วมใจประหยัดพลังงานภายใต้แคมเปญ “รวมพลังคนไทย ลดใช้พลังงานหาร 2” ผ่านโครงการ “ล้างแอร์ช่วยชาติ Clean your air, Care your life” เปิดรับลงทะเบียนตั้งแต่วันที่ 18 เมษายน 2565 เวลา 9.00 น. เป็นต้นไป ทั้งนี้การล้างแอร์ทุก 6 เดือน ลดการใช้พลังงานไฟฟ้าได้อย่างน้อยถึงร้อยละ 10 ทำให้แอร์ทำงานได้อย่างเต็มประสิทธิภาพส่งผลให้เกิดการประหยัดพลังงานในภาพรวมของประเทศได้ประมาณ 1.3 ล้านหน่วยต่อปี กฟผ. จะเริ่มเปิดลงทะเบียนรับสิทธิ์ผ่านทางเว็บไซต์ กฟผ. www.egat.co.th จนกว่าจะครบ 10,000 สิทธิ์ทั่วประเทศ ภายใต้เงื่อนไขการลงทะเบียนจำกัดครัวเรือนละ 1 สิทธิ์ต่อการล้างแอร์ฟรี 1 เครื่อง ซึ่งต้องเป็นเครื่องปรับอากาศชนิดติดผนัง (Wall Type) ขนาดไม่เกิน 24,000 บีทียู และต้องอัพโหลดใบแจ้งหนี้ค่าไฟฟ้าเพื่อใช้สำหรับการตรวจสอบสิทธิ์ เมื่อได้รับการยืนยันสิทธิ์เรียบร้อยแล้วทางสมาคมผู้ค้าเครื่องปรับอากาศไทยจะจัดสรรร้านค้าสมาชิกของสมาคมฯ ที่มีศักยภาพภายใต้มาตรฐาน SHOP NO.1 ดำเนินการล้างแอร์ให้แก่ผู้ที่ได้รับสิทธิ์ต่อไป และสงวนสิทธิ์พนักงาน กฟผ. งดเข้าร่วมโครงการ